  Туспуктэм: Руслан Нуриахметов Анжелика Тихонова корреспондент 12+ Удмурт йӧскалык театрын Сергей Антоновлэн удмурт кылтодосчилы, эмчилы, публицистлы, мер ужасьлы, удмурт автономиез кылдытон бордын тыршисьлы Трофим Борисовлы сӥзем пьесаезъя одӥг ёзэн «Трокай» спектакль пуктӥзы. Валтӥсь репетицие ивортодэтъя «Удмуртия» агентстволэн корреспондентэз вуылӥз. Спектаклез архивысь ужкагазъёс, Трокай Борисовлэн гожтэтъёсыз, тодэ ваёнъёсыз вылэ пыкиськыса дасязы.  Спектакль туж кужмо, туала пӧрмиз. Нырысетӥ секундъёсынысеныз ик пуконъёс борды «кортӵогаз» кадь, синвуэз поттӥз, вань лулпушез бугыртӥз, быдэс возьматонэз Трокай Борисовлэн улоназ «зымтыса» нуиз. Декорациос, тылэн ужан (пуктӥсь-суредась луыса Касим Галиханов тыршиз) но юрттӥзы. Пьесаез гожтӥсь Сергей Антонов но ужзы пӧрмиз шуыса пусйиз. « Милям нырысь ик малпан вал, кыӵе ке пафосной агитка кулэ ӧвӧл милемлы шуыса, адямиос жадемын ини сыӵеослэсь. Милемлы сюлэмез вырӟытыны кулэ вал зрительлэсь » Сергей Антонов, пьесаез гожтӥсь Сергей Антонов но пуктӥсь режиссёр Алексей Ложкин Трокай Борисовез огшоры адямиен возьматыны тыршизы. « Со но яратэ вал, со семьязэ яратэ. Котькуд суд бере со ведь ӝутӥське вал, со уг лэзькы, со ӝутске но выльысь ужа » Алексей Ложкин, режиссёр Зэм но, кӧня пол кутскыса сое янгыше уськытъязы: я соизъя, я таизъя ужъя зэмлыктэм чагиськонъёс гожъязы. Ваньмыз со туж умой возьматэмын спектакльын. Но Трокай Борисов ӧз сётскы. Чидаз. Семьязэ, нылъёссэ ноку ӧз вунэтылы. Борисовлэсь кужмо сямо луэмзэ Антоновский следователен (Роман Болтачев шудэ) диалогъёссы пыр адӟыны луэ. Со озьы но, тазьы но Трокаез «пӧрам» янгышъёсты ас вылаз басьтытыны тырше, но уг пӧрмыты. Антоновскиез сяна, сцена вылэ Ашальчи Оки (Марина Самсонова шудэ) но Кузебай Герд (Константин Никитин шудэ) пото. Артистъёс ас рольёсазы туж усто адӟиськизы. « Актёръёс ласянь уг но споръяськы. Мон вань репетициосын пукемын бере, кулисаос сьӧрын но адӟылӥ соосты. Соос ваньзы ас вылазы понӥзы кадь со материалэз. Отысь потӥзы, шуод-а, мар-а, со материалысь. Али тани кинэ ке мукетсэ рольёсын мон уг адӟиськы » Сергей Антонов, пьесаез гожтӥсь Озьы ке но, Алексей Ложкинлэн верамезъя, спектаклез дасяку, артистъёсын трос валэктон уж нуоно луиз. « Нырысь ик артистъёсты та уж борды кыскыны секыт вал. Собере соос валаны кутскизы быдӟалазэ Трокайлэсь. И ми ог сюлмын кутскыса, одӥг шокчемен та уж борды басьтӥським. Мынам малпамея, артистъёс но туж шӧдӥзы, туж валазы та ужез » Алексей Ложкин, режиссёр Валтӥсь ролез – Трокай Борисовез – Сергей Наговицынлы оскизы. Со сяна, студент дырзэ но 34 аресъем вакытсэ Алексей Котков но Максим Князев возьматӥзы. Сергей Наговицын пусйиз, таӵе исторической, эшшо ик валтӥсь роль борды, нырысьсэ басьтӥськиз. Соин ик нырысь кышкыт но вал, уго со бадӟым кылкутон – удмурт калыклэсь огзэ тужгес бадӟым адямизэ шудыны. « Со туж секыт уж - зэмос улэп адямиез шудыны, куке со улӥз ни, куке сое кин ке но тодэ, солэсь сямъёссэ шудыны, солэсь ужъёссэ возьматыны туж секыт. Мон артист кадь, адями кадь со пыр ӧй ортчы, мар ортчиз Трокай Борисов аслаз улоназ. <…> Со ведь национальной герой, кудзэ нокин но уг тоды. Туж жаль, туж обидно пушкын. Сомында уж лэсьтэмын, нош сое нокин но уг тоды. Кутӥськыны сыӵе бадӟым роль борды… Мон понна али нырысетӥ интыын Трокай Борисов » Сергей Наговицын, Трокай Борисовлэсь рользэ шудӥсь Сцена вылын возьматон ӧрез ӟечгес шӧдыны крезьгур но юрттӥз, Анатолий Эркишевен дасям гуръёс сюлэмез бугыртӥзы.    « Биографизэ лыдӟыса, произведениос лыдӟыса, со паймымон, туж юн пуштроссэ сётэ, бугыртэ малпанъёсты. Кудӥз сыӵе юн, паськыт малпанъёсты йырын бергатэ. Нырысь ик геройёс пумысен, улон сюресэз пумысен. Ваньзэ сое сюлэм пыр поттыса возьматэм потӥз. Трокайлэн малпанъёсыз, солэн сюресэз ваньмызлы туж матын мед луоз шуыса »Анатолий Эркишев, крезьгурчи Спектаклез йылпумъяса, Трокай Борисовлэн мылкыдэз бурдъясь, малпаськытӥсь, мур, удмуртъёслы сӥзён выллем кылъёсыз чузъяськизы: «Ӝутэ йырдэс! Куарамы юн но кужмо мед кылӥськоз! Тупаса улоно. Тупаса улоно!». Спектакльлэн премьераез 29-тӥ инвожое луоз. Трофим (Трокай) Кузьмич Борисов – публицист, кылтодосчи, этнограф, эмчи. Вордӥськиз 1891-тӥ арын 1-тӥ толсуре (вуж сямен - 19-тӥ шуркынмонэ) Алнаш ёросысь Кизекгуртын. Трос тыршиз удмуртъёслэсь автономизэс кылдытон понна. 1921-тӥ арын Кузебай Гердэн ӵош «Гудыри» газет бордын литературая студия кылдытӥз. «Кенеш» журнал кылдытыны кичӧлтӥз. 1933-тӥ арын сое «СОФИН» ужъя пуктӥзы. Пӧртэм интыосын пуконо луиз. Улонысь 1943-тӥ арын 4-тӥ инвожое Актюбинск лагерьын (Узбекистан) кошкиз. 1988-тӥ арын 20-тӥ куарусёнэ гинэ солэсь ӟеч нимзэ берыктӥзы. Нош 2012-тӥ арын, «Удмурт Кенеш» огазеяськонлэн кичӧлтэмезъя, Ижкарысь Коммунаръёслэн ульчаязы Трокай Борисовлы синпелет усьтӥзы.  Тодэ вайытом, туэ тулыс Удмурт йӧскалык театрын Фёдор Достоевскийлэн «Кроткая» пьесаезъя ӟуч кылын кык ёзэн одӥг нимо спектакль (12+) пуктӥзы. Тегъёс: Удмуртия ТрокайБорисов Йӧскалыктеатр Лулчеберет Ижкар  